CELEX: 62016TN0759
Language: da
Date: 2016-10-31 00:00:00
Title: Sag T-759/16: Sag anlagt den 31. oktober 2016 — Campailla mod Den Europæiske Unions Domstol

13.3.2017   
            
            
               DA
            
            
               Den Europæiske Unions Tidende
            
            
               C 78/33
            
         Sag anlagt den 31. oktober 2016 — Campailla mod Den Europæiske Unions Domstol
   (Sag T-759/16)
   (2017/C 078/46)
   Processprog: fransk
   
      Parter
   
   
      Sagsøger: Massimo Campailla (Holtz, Luxembourg) (ved advokat F. Rollinger)
   
      Sagsøgt: Den Europæiske Unions Domstol
   
      Sagsøgerens påstande
   
   
               —
            
            
               Sagen fremmes til realitetsbehandling og der gives sagsøgeren medhold.
            
         
               —
            
            
               Sagsøgte tilpligtes at betale sagsøgeren et beløb på 112 202 476,69 EUR, med tillæg af kontraktmæssigt fastsatte dertil knyttede månedlige og kumulative bøder på 1,83 % at regne fra december l994 og indtil betaling sker, i erstatning for sagsøgerens økonomiske og ikke-økonomiske tab, således som dette er opgjort i stævningen i sag T-429/09, Campailla mod Kommissionen, som Retten allerede er i besiddelse af.
            
         
               —
            
            
               Der gives sagsøgeren medhold i hans udtrykkelige påstand om, at der afholdes et retsmøde for at gøre det muligt for sagsøgeren mundtligt at fremlægge sin sag for Retten.
            
         
               —
            
            
               Sagsøgte tilpligtes at betale sagens omkostninger, herunder salærer til den advokat, som sagsøgte har gjort obligatorisk, idet disse opgøres ved retssagens afslutning.
            
         
               —
            
            
               Sagsøgeren forbeholder sig alle øvrige rettigheder, anbringender og retsskridt.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren fremført syv anbringender, som svarer til de udløsende forhold, som sagsøgte har begået og som gør, at sagsøgte ifalder ansvar uden for kontraktforhold.
   
               1.
            
            
               Første anbringende er, at Domstolens Justitskontor uden forbehold accepterede det søgsmål, som sagsøgeren havde anlagt direkte uden at være repræsenteret af en advokat.
            
         
               2.
            
            
               Andet anbringende vedrører manglende underretning om eksistensen af en eventuel problematik, som skyldes anlæggelsen af et søgsmål uden repræsentation af en advokat, samt den særlige behandling, sagsøgeren fik, sammenlignet med andre personer, der befinder sig i en tilsvarende situation.
            
         
               3.
            
            
               Tredje anbringende vedrører den sanktion, som blev anvendt over for sagsøgeren uden retligt grundlag, for så vidt som hans appel blev forkastet.
            
         
               4.
            
            
               Fjerde anbringende vedrører en tilsidesættelse af sagsøgerens grundlæggende rettigheder, bl.a. den omstændighed, at han fratages domstolssystemet, som han har ret til, hvilket er en fratagelse af den menneskelige værdighed i strid med artikel 1 i Den Europæiske Unions charter om grundlæggende rettigheder.
            
         
               5.
            
            
               Femte anbringende vedrører manglende overholdelse af retten til en effektiv domstolsbeskyttelse og til en retfærdig rettergang, for så vidt som sagsøgte ikke tog hensyn til sagsøgerens særlige situation og således afstod fra at træffe de foranstaltninger, som sikrede ham, at disse rettigheder blev overholdt.
            
         
               6.
            
            
               Sjette anbringende vedrører sagsøgtes manglende overholdelse af retten til god forvaltning ved ensidigt at afsige kendelse om afvisning af sagsøgerens appel i sag C-265/11 P.
            
         
               7.
            
            
               Syvende anbringende vedrører tilsidesættelse af sagsøgerens ejendomsret, for så vidt som den tvist, der lå til grund for den anlagte sag mod Europa-Kommissionen ved Den Europæiske Unions Domstol havde til hensigt at få anerkendt hans ejendomsret med henblik på at opnå erstatning. Sagsøgeren har i denne forbindelse foreholdt Domstolen, at den med afvisningen af appellen har forseglet og definitivt blokeret den forkerte afgørelse, som blev pålagt af Retten i første instans ved dennes kendelse i sag T-429/09.